*A határozati javaslat elfogadásához*

***egyszerű*** *többség szükséges,*

*a rendelet tervezet elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*10. számú előterjesztés*

Bátaszék Város Önkormányzata Képviselő-testületének 2023. február 15.-én,

16 órakor megtartandó ülésére

Bátaszék Város Önkormányzata 2023. évi költségvetésének tárgyalása

|  |
| --- |
| **Előterjesztő:** Dr. Bozsolik Róbert polgármester**Készítette**: Tóthné Lelkes Erika pénzügyi irodavezető Adorján Viktória pénzügyi ügyintéző **Törvényességi ellenőrzést végezte:** dr. Firle-Paksi Anna aljegyző**Tárgyalja:**valamennyi bizottság |

## Tisztelt Képviselő-testület!

Az Országgyűlés a Magyarország 2023. évi központi költségvetéséről szóló 2022. évi XXV. törvénnyel, valamint a Kormány a 613/2022. (XII. 29.) kormányrendelettel döntött a helyi önkormányzatokat megillető támogatásokról is. A hatályos jogi szabályozásnak megfelelően a helyi önkormányzat képviselő-testülete elé a polgármesternek 2023 február 15-éig kell benyújtania az önkormányzat költségvetés tervezetét.

A rendelettervezet előkészítésekor figyelemmel voltunk a működésünket befolyásoló jogszabályokra, illetve azok változásaira, így többek között:

- az államháztartásról szóló 2011. évi CXCV. törvény (a továbbiakban: Áht.);

- a közszolgálati tisztviselőkről szóló 2011. évi CXCIX. törvény;(a továbbiakban: Kttv.)

- a nemzetiségek jogairól szóló 2011. évi CLXXIX. törvény; (a továbbiakban: Njt.)

- Magyarország gazdasági stabilitásáról szóló 2011. évi CXCIV. törvény (a továbbiakban: Gst.)

előírásaira.

A rendelettervezet előkészítéséről a jegyző gondoskodott, az Áht. 29/A. §-a szerinti tervszámoknak megfelelően. A 2022-2024. évi tervszámok meghatározásakor hitel felvételével nem számoltunk, a költségvetés tervezete ezzel összhangban került összeállításra. A tervezéskor figyelemmel voltunk a vonatkozó központi jogszabályok mellett a helyi önkormányzati rendeletekben meghatározott előírásokra is.

**A 2023. évi Költségvetési törvényben meghatározott önkormányzati források köre, a tervezést meghatározó jogszabályi keretek**

A 2023. évi központi költségvetéséről szóló 2022. évi XXV. törvény 2 mellékletének megfelelően Önkormányzatunk az alábbi központi költségvetési forrásokkal számolhat:

- **Helyi önkormányzatok működésének általános támogatása**, mely magába foglalja a közös önkormányzati hivatal működésének támogatását, a településüzemeltetéssel kapcsolatos támogatásokat (zöldterület gazdálkodás támogatása, közvilágítás támogatását, köztemető támogatását, közutakkal kapcsolatos feladatok támogatását, egyéb önkormányzati feladatok támogatását, a lakott külterülettel kapcsolatos feladatok támogatását, valamint a közvilágítás kiegészítő támogatását.

- **Önkormányzatok egyes köznevelési feladatainak támogatása**, mely az óvodaműködtetési, az óvodában foglalkoztatott pedagógusok átlagbér alapú bértámogatását, a pedagógusok és pedagógus szakképzettséggel rendelkező segítők minősítéséből adódó többletkiadásokra biztosított kiegészítő támogatást, a nemzetiségi pótlékkal összefüggő támogatás, valamint az óvodában foglalkoztatott pedagógusok munkáját közvetlenül segítők átlagbéralapú támogatása jelenti.

- **Önkormányzatok szociális, gyermekjóléti feladatainak támogatása** jogcímen kerül finanszírozásra a települési önkormányzatok család- és gyermekjóléti szolgálatára, a szociális étkeztetésre, a házi segítségnyújtásra, az időskorúak nappali intézményi ellátására, a bölcsődei dajkák, középfokú végzettségű kisgyermeknevelők, szaktanácsadók bértámogatására, a bölcsődei üzemeltetésre a központi költségvetésben rendelkezésre álló forrás.

 - **Önkormányzatok gyermekétkeztetési feladatainak támogatása** jogcímen kerül finanszírozásra az intézményi gyermekétkeztetés, az intézményi gyermekétkeztetés bértámogatása, az intézményi gyermekétkeztetés üzemeltetési támogatása, valamint a diákok részére nyújtott szünidei étkezés támogatása.

- **Önkormányzatok kulturális feladatainak támogatása** a települési önkormányzat lakosságszámának alapján illeti meg az önkormányzatot. Ezen kívül e jogcímhez ez évben bérjellegű támogatás is kapcsolódik.

**A jogszabályi háttér változásai**

a.) **Az iparűzési adó a 2023 évtől újra gyökeres átalakuláson ment keresztül** az adóalap egyszerűsített megállapítása tekintetében, a korábbi háromféle módszert egyféle adóalap-megállapítási mód váltotta fel. A továbbiakban nem alkalmazandó - az 1%-ban maximalizált - adókulcs a pandémia előtti szabályok értelmében, az iparűzési adó mértéke visszatér a 2%-os kulcshoz. Az új szabályzás 2023. január 1-től lépett hatályba (2022. évi XLV. törvény 64. §-a alapján), az újonnan bevezetett adóalanyi kategóriák a kisvállalkozókat érintik. Minden olyan vállalkozó érintett, akinek az éves bevétele nem haladja meg a 25 millió Ft-ot, az átalányadózó kereskedők esetében pedig a 120 millió Ft-ot. A 2023. évtől választható a bevételi sávokon alapuló, tételes adóalap-meghatározás, évi egyszeri fizetési kötelezettséggel, adóbevallást sem kell benyújtani, kivéve a speciális eseteket. A törvénymódosítás rögzíti, hogy aki az egyszerűsített, új tételes adóalap-megállapítást alkalmazza, 2023-tól nem lesz jogosult sem törvényi, sem önkormányzati adókedvezményre, adómentességre, adócsökkentése. Az új szabályok szerint egységesebb és egyszerűbb lesz az adózás és az adminisztráció, mind a magánszemélyek, mind a társaságok esetében. Az előzőekben részletezettek szerint az előző évben a kieső helyi iparűzési adóbevétel összegével megegyező mértékben kapott költségvetési támogatás értelemszerűen megszűnik.

b.) 2023. január 1-től változik a **minimálbér és a garantált bérminimum**. A minimálbér a korábbi bruttó 200.000 Ft-ról 232 000 Ft-ra nő, a garantált bérminimum pedig a tavalyi 260.000 Ft-ról 296 400 Ft-ra változik. A szociális hozzájárulási adó mértéke változatlanul 13%.

c.) 2022-ben változatlan a közalkalmazotti illetményalap, a köztisztviselői illetményalap is 38.650 Ft maradt a törvény szerint. A jogalkotó ez évben is lehetőséget biztosít, hogy a 62. § (6) bekezdésében szereplő összegtől a Képviselő-testület magasabb összeget állapíthasson meg a polgármesteri hivatal, közös önkormányzati hivatal közszolgálati tisztviselőire vonatkozóan. **Bátaszék Város Képviselő-testülete ezt a 16/2022. (XI.30.) önkormányzati rendeletében a 2023. évre vonatkozóan - az előző évi mértékkel azonos összegben - 50.000 Ft-ban határozta meg**.

d.) A Magyarország helyi önkormányzatairól szóló 2011. évi CLXXXIX. törvény 2022. január 1. napjától hatályos módosítása szerint megállapított **polgármesteri díjazás mértéke** nem változott, az 5000 fő alatti népességszámú települések esetén biztosított csak az előző évi emelés finanszírozására központi költségvetési fedezet.

e.) A **cafetéria** juttatás tekintetében a 2023. évre a hatályos jogszabály szerint adható maximális összeg 450 000 Ft/fő/év, de nem lehet alacsonyabb az évre megállapított illetmény alap ötszörösénél, ami **bruttó 250.000 Ft-ot** jelent.

f.) A közbeszerzési értékhatárok az előző évhez képest nem módosultak.

Az önkormányzatok központi finanszírozása az elmúlt évek gyakorlatának megfelelően a 2023. évben is az önkormányzati feladatellátáshoz igazodó, feladattípusú támogatási rendszerben történik. Az önkormányzatok kötelező feladatai továbbra is a törvényi előírások alapján, az önkormányzatok eltérő adottságait is figyelembe véve kerülnek meghatározásra.

**A 2023. évi költségvetés összeállítását meghatározó körülmények**

**A helyi önkormányzatok számára előírt kötelező feladatok köre az előző időszakhoz képest nem változott, ugyanakkor az idei költségvetés összeállítását rendkívüli, az önkormányzattól függetlenül bekövetkezett kedvezőtlen pénzügyi kondíciók mellett kell biztosítani. Az önkormányzati feladatellátás forrásigénye - alapvetően az előző évben bekövetkezett drasztikus energia- és élelmezési nyersanyagár emelkedés következtében – nagyságrendekkel meghaladja az eddigi mértéket.** E kedvezőtlen folyamat az előző év második felében már ismertté vált, ezért Önkormányzatunk augusztus hónaptól foglalkozott a prognosztizálható többletkiadások vizsgálatával, ezzel összefüggésben a költségcsökkentés kérdésével.

A költségemelkedésről készített becslések szerinti többletforrás igény kezelhetősége érdekében az alábbi intézkedések történtek:

• A Képviselő-testület a települési támogatásról és egyéb szociális ellátásokról szóló 1/2019. (I. 31.) önkormányzati rendelet módosításáról szóló 9/2022. (VI. 27.) önkormányzati rendeletével és a helyi gyermekvédelmi ellátásokról szóló 9/2021. (VII. 2.) önkormányzati rendelet módosításáról szóló 8/2022. (VI. 24.) önkormányzati rendeletével, valamint **a** 22/2022.(XII. 10.) rendeletével **az étkeztetés intézményi térítési díjait két alkalommal is megemelte.**

• A Képviselő-testület foglalkozott az energiabeszerzésre irányuló közbeszerzés kérdéskörével, de azt a fennálló bizonytalan kimenetelű helyzet miatt elvetette.

• A Képviselő-testület 181/2022.(VIII.31.) önkormányzati határozatával döntött a **Bátaszéki Tanuszoda üzemeltetése Magyar Állam részére történő átadásának kezdeményezéséről.**

• A Képviselő-testület 216/2022.(IX.19.) önkormányzati határozatával az elektromos áram felhasználás csökkentése érdekében az **önkormányzati fenntartású intézmények napi nyitva tartásának rövidítéséről, vagy a nyitvatartási idő hosszának napszakon belüli eltolásáról** döntött. A földgáz vonatkozásában **a helyiségek léghőmérsékletének 1-3 Celsius fokkal történő csökkentésére hozott döntést** a szakma szabályai szerint megkövetelt minimum értkékek figyelembevételével. **Módosított nyitvatartási időt fogadott el a Testület a Bátaszéki Közös Önkormányzati Hivatal, a Bátaszéki Mikrotérségi Óvoda, Bölcsőde és Konyha, a Keresztély Gyula Városi Könyvtár, a Bátaszéki Tanuszoda, és a Városi Sportcsarnok esetében is.**

• A Képviselő-testület 210/2022.(IX.19.) önkormányzati határozatával **a Tanuszoda belépőjegyek díját és a használati díjakat 2022. szeptember 20. napjától megemelte.**

• A Képviselő-testület 212/2022.(IX.19.) önkormányzati határozatával **a Városi Sportcsarnok használati díját megemelte.**

• A Képviselő-testület a helyi önkormányzati képviselők és bizottsági tagok tiszteletdíjairól és egyéb juttatásairól szóló 14/2014. (XI. 17.) önkormányzati rendelet módosításáról szóló 17/2022. (IX. 30.) önkormányzati rendeletével úgy döntött, hogy a **2022. október 1. napjától 2024. szeptember 30. napjáig a képviselőket és a nem képviselő bizottsági tagokat tiszteletdíj nem illeti meg, az nem kerül számfejtésre és kifizetésre.**

• A Képviselő-testület 253/2022. (X.26.) önkormányzati határozatával döntött - a kormányzati igazgatási szünet és a rendkívüli iskolai téli szünet időtartamához igazodva - **2022. december 23. napjától 2023. január 6. napjáig tartó hivatali igazgatási szünet elrendeléséről**.

A 2022. évi többletkiadásokat Önkormányzatunk az előzőekben részletezett intézkedések meghozatala mellett belső átcsoportosítással, a tartalékok igénybe vételével kezelni tudta.

**Az idei év költségvetésének összeállításánál 674 575 246 Ft összegű központi költségvetési forrással számolhatunk, mely 45 230 586 Ft-tal több az előző évben ténylegesen rendelkezésünkre bocsátott összegnél. Emellett a szolidaritási hozzájárulási kötelezettségünk 46 210 600 Ft-ról 23 951 645 Ft-ra mérséklődött, így az eredeti előirányzat szintjén 67 489 541 Ft többlettel kalkulálhatunk. Ugyanakkor a központi béremelkedések kötelező végrehajtásából jelentkező kiadási többletre, valamint a rezsiköltségemelkedés jelentős részére a központi költségvetésből a tervezési időszakban nem biztosított a fedezet.**

**Az előzőekben részletezettek alapján Önkormányzatunk 2023. évi költségvetési javaslata az alábbi elvek, prioritások szerint került összeállításra:**

1. **A kötelező feladatok ellátásához szükséges működési fedezet biztosítása a személyi állományt érintő bérintézkedések végrehajtása mellett.**
2. **A dologi kiadások vonatkozásában inflációkövető emelés figyelembe vétele, a rezsiköltségek vonatkozásában az ismert költségek szerinti tervezés.**
3. **Szociális támogatások, ösztöndíj támogatások legalább az előző évi tényszámoknak megfelelő biztosítása.**
4. **A dologi kiadások között a városüzemeltetési feladatokhoz kapcsolódóan a folyamatos üzemeléshez, az alap feladatokhoz szükséges forrás biztosítása,**
5. **A 2022. évben már vállalt, a 2023. évre áthúzódó kötelezettségek fedezetének biztosítása, beleértve a folyamatban lévő beruházásokra történő fedezet megteremtését is.**
6. **A lakosságot, a civil szférát érintő nem kötelező feladatok körének - a lehetőségekhez mérten a lehető legnagyobb mértékben történő – visszatervezése.**
7. **A költségvetési egyensúly megteremtése ingatlan-értékesítésből és közhatalmi bevételekből származó forrással, a Kft-k esetében vállalkozási tevékenység ár bevételéből, illetve ingatlanértékesítésből származó bevétellel.**

**Az eladósodás nem lehet cél, de a hatályos jogszabályok szerint működési hitel felvételére még Kormányzati engedéllyel sincs lehetőség. A beterjesztett rendelet-tervezet bevételi és kiadási fő összege 1 554 933 244 Ft. A költségvetési javaslat a költségvetési egyensúlyt a központi költségvetésből rendelkezésre álló források felhasználása mellett jelentős, - 230 315 600 Ft nagyságrendű - előző évi maradvány igénybe vételével, továbbá 369 000 000 Ft összegű adó bevétel és 69 000 000 Ft ingatlan értékesítési bevétel figyelembe vételével teremti meg. A saját bevételek tervezett nagyságrendje feszített, a teljesülés oldaláról jelentős a bizonytalanság, ez kockázati tényező.**

**Az önkormányzat 2023. évi költségvetésének végrehajtásánál továbbra is fő szempont további megtakarítást eredményező megoldások keresése, a kötelező feladatellátás sérelme nélkül a fogyasztások mérséklésének, visszafogásának átgondolása. Amennyiben év közben további központi forrásra nem érkezik, illetve a saját bevételek tervezett alakulása alul-teljesítést mutat, szükségszerűvé válhat a költségvetés újragondolása.**

**Bátaszék Város Önkormányzatának költségvetése**

Bátaszék Város Önkormányzatának költségvetés tervezete összhangban van 2020-2024-es időszakra elfogadott Gazdasági Programmal és Fejlesztési Tervvel, 37/2020. (II.26), mely alapján a megfogalmazott alapelvek az önkormányzat legfontosabb céljait tükrözik.

A törvényi előírásoknak megfelelően a kötelező feladatokat teljes mértékben beterveztük és az előző év szintjén az önként vállalt feladatok fedezetét is megteremteni.

**Az összeállított költségvetés egyensúlyban van,**

 **Bevételek főösszege 1 554 933 244 Ft,**

 **Kiadások főösszege 1 554 933 244 Ft.**

**Az Önkormányzat kötelező és önként vállalt feladatai**

Bátaszék Város Önkormányzatának 2023. évi költségvetés tervezetében szereplő bevételek és kiadások a törvényi előírásnak megfelelően a 4/2013. (I.11.) kormányrendelet az államháztartás számviteléről 15. mellékletében meghatározott rovatrend szerint kerültek megtervezésre, melyet az 1. sz. melléklet 1.2, 1.3 és 1.4 táblázatai tartalmaznak.

1. Kötelező feladatok 1. sz. melléklet 1.2

2. Önként vállalt feladatok 1. sz. melléklet 1.3

3. Államigazgatási feladatok 1. sz. melléklet 1.4

**Az Önkormányzat költségvetésének előirányzata**

**BEVÉTELEK:**

A költségvetési rendeletben szereplő bevételi jogcímek részletezése:

|  |  |
| --- | --- |
| Működési célú támogatások államháztartáson belülről | 796 895 146 |
| Felhalmozási célú támogatások államháztartáson belülről | 54 557 620 |
| Közhatalmi bevételek | 369 000 000 |
| Működési bevételek | 32 254 059 |
| Felhalmozási bevételek | 69 000 000 |
| Működési célú átvett pénzeszközök | 0 |
| Felhalmozási célú átvett pénzeszközök | 0 |
| **Költségvetési bevételek összesen:** | **1 321 706 825** |
| Költségvetési maradvány igénybevétele | 233 226 419 |
| **Finanszírozási bevételek összesen:** | **233 226 419** |
| **BEVÉTELEK ÖSSZESEN:** | **1 554 933 244** |

A táblázat tartalmának részletezése:

A 2023. évi központi költségvetéséről szóló 2022. évi XXV. törvény 2. mellékletének megfelelően leigényelhető állami támogatások figyelembevételével terveztük meg Bátaszék Város Önkormányzatának költségvetését.

Az állami támogatások igénylésének rendje nem változott, a tárgyévet megelőző év novemberében történik, a tárgyévben két alkalommal van lehetőség (májusban és októberben) a mutatószámok módosítására, a tényleges létszámhoz való igazítására.

**Az Önkormányzat működési támogatásai előirányzat összege: 674 575 246 Ft,** ami a kötelező feladataink ellátásához nyújtott állami támogatás összege. (*Részletesen a 11.sz. melléklet tartalmazza*.) Kedvező változás, hogy a szolidaritási hozzájárulás mértéke az elő évi **46 210 600 Ft**-ról **23 951 645 Ft-ra csökkent.**

Önkormányzatunk legnagyobb bevételi forrását jelentő állami támogatást és a központi költségvetésbe fizetendő szolidaritási hozzájárulást az előző évvel összehasonlítva az alábbi táblázat szemlélteti:



Önkormányzatunk a 2023. évben 45 230 586 Ft-tal több állami támogatási bevétellel számolhat az eredeti előirányzat szintjén az előző évi tényleges támogatáshoz képest. A pénzügyi lehetőségeinket bővíti a szolidaritási hozzájárulás 22 258 955 Ft összegű csökkenése, így közel 67,5 millió Ft-tal több központi költségvetési forrás áll rendelkezésünkre a bevételi oldalon.

A működésünk általános támogatására 11 millió Ft-tal több központi forrás szerepel, mint az előző évben. Ez az összeg több jogcímet (Önkormányzati hivatal működésének támogatása, településüzemeltetés támogatása, egyéb önkormányzati feladatok támogatása, lakott külterülettel kapcsolatos feladatok támogatása) érint. A KÖH fenntartására 866 281 Ft-tal kevesebb forrást lehet figyelembe vennünk, a többi jogcím esetén 2-5 % közötti a növekedés, továbbá új elemként beépült a finanszírozásba a közvilágítás fenntartására 12 190 000 Ft pótlólagos forrás, így e feladatra a 14 204 000 Ft összegű „alapnormatívával” együtt 26 394 000 Ft áll rendelkezésre.

Az egyes köznevelési feladataink támogatása mintegy 7,8 millió Ft-tal növekedett az előző évi tényszámhoz képest, ami alapvetően az óvodaműködtetési kiadásokra elismert támogatás emelkedésével függ össze.

Szociális feladatellátásra közel 2 millió Ft-tal kevesebb forrással számolhatunk, a változás elsősorban a szociális étkezők számának csökkenése miatt következett be.

Bölcsődei feladatellátásra mintegy 3 millió Ft az emelkedés, mely bértámogatáshoz, illetve üzemeltetési támogatáshoz kapcsolódik.

A gyermekétkeztetési feladataink támogatására 100 millió Ft-ot meghaladó a normatív támogatás, 21,5 millió Ft növekedés következett be, mely az üzemeltetési többletkiadások finanszírozásaként került megítélésre.

Kulturális feladataink támogatására 18 058 356 Ft központi költségvetési fedezet áll rendelkezésünkre, ez az összeg közel 3,9 millió Ft-tal magasabb az előző évinél. Az elmúlt évben a kulturális ágazatban megvalósult bérfejlesztés fedezete pályázat útján volt elérhető, ez évben a normatívába került beépítésre.

***Az egyéb működési célú támogatások bevételei*** *előirányzat összege* ***122 319 900 Ft.***

Itt jelenik meg az önkormányzatnál a TETT-től a működési kiadásokra biztosított 80 075 000 Ft támogatás, melynek összege nem változott az előző évhez képest. Az orvosi rendelőre a NEAK támogatást 19 000 000 Ft-tal terveztük. *A* folyamatban lévő közfoglalkoztatáshoz 1 293 000 Ft forrással kalkulálhatunk. A Bátaszéki Közös Önkormányzati Hivatal vonatkozásában itt kerül megtervezésre a társtelepülések által vállalt hozzájárulás 8 500 000 Ft összegben, valamint a két Társulástól átvett hozzájárulás. Az ESZGY 6 930 214 Ft-tal, a MOB 6 521 686 Ft-tal járul hozzá a hatályos társulási megállapodásban rögzített teherviselési elveknek megfelelően a munkaszervezet költségeihez. (20. melléklet)

A **felhalmozási célú támogatások államháztartáson belülről** előirányzat összege **54 557 620 Ft**. E forrás a folyamatban lévő, VP Helyi piac fejlesztése projekthez kapcsolódó támogatás összegét tartalmazza. (20. melléklet)

*A közhatalmi bevételek* előirányzata 369 000 000 Ft, mely bevételi forrás az előző évihez képest 43 400 000 Ft-tal magasabb. E saját bevételnél a magánszemélyek kommunális adóját az előző évivel azonos szinten, 32 000 000 Ft-tal vettük figyelembe. A talajterhelési díj 500 000 Ft-tal, - a 2022. évi előirányzattal egyezően -, az egyéb közhatalmi bevétel (pl. bírság, pótlék) 1 500 000 Ft-tal szerepel a javaslatban, mely 500 000 Ft összeggel magasabb az előző évinél.

Az iparűzési adó soron az előző évben eredeti előirányzatként 292 millió Ft-ot terveztünk, a 2023. évre 335 000 000 Ft bevétellel számolunk. E bevételi jogcím teljesülését a már hivatkozott jogszabály módosítás befolyásolja. Az előző évi teljesítési adat 310 millió Ft volt, emellett a bevételkiesés ellentételezésére a központi költségvetésből még közel 50 millió Ft forrást kapott önkormányzatunk, így e bevételi jogcím vonatkozásában mintegy 360 millió Ft bevétel keletkezett. E forrás teljesülésénél minden évben bizonytalansági tényezővel kell számolni, ezen túlmenően az idei évben a realizálódást a már hivatkozott jogszabály módosítás is befolyásolja.

A *működési* bevételek előirányzata 32 254 059 Ft. Ez az előirányzat tartalmazza az önkormányzat tulajdonában lévő ingatlanok és egyéb vagyontárgyak bérbeadásának, használatának díjait, a továbbszámlázott közvetített szolgáltatásokat, valamint ezek áfa vonzatait. A KÖH-nél itt kerültek betervezésre a közvetített szolgáltatások ellenértékei, valamint ezek áfa vonzata, a Könyvtárnál pedig a könyvtári szolgáltatások díjbevételei.

*A felhalmozási bevételek* előirányzata 69 000 000 Ft, melynek tartalmát ingatlanértékesítési bevétel adja, teljesülése kockázati tényező.

*A működési célú átvett pénzeszközök* előirányzattal eredeti előirányzatként nem számolunk.

A k*öltségvetési bevételek* előirányzata 1 321 706 825 Ft.

A finanszírozási bevételek előirányzata 233 226 419 Ft, ami az előző évi pénzmaradvány összege. A maradvány döntő része céljelleggel áll rendelkezésre, a szabad része mintegy 90 000 000 Ft.

Bátaszék Város Önkormányzatának **BEVÉTELI FŐ ÖSSZEGE** **1 554 933 244 Ft**.

**KIADÁSOK:**

A költségvetési rendeletben szereplő kiadási jogcímek részletezése:

|  |  |
| --- | --- |
| Személyi juttatások | 205 810 000 |
| Munkaadókat terhelő járulékok és szociális hozzájárulási adó | 27 295 170 |
| Dologi kiadások | 212 486 845 |
| Ellátottak pénzbeli juttatásai | 17 960 000 |
| Egyéb működési célú kiadások | 895 844 286  |
|  Ebből: Tartalék | 37 225 473 |
| Beruházások | 157 563 979 |
| Felújítások | 9 700 000 |
| Egyéb felhalmozási kiadások | 215 900 |
| **Költségvetési kiadások összesen:** | **1 526 876 180** |
| Belföldi finanszírozás kiadásai  | 28 057 064 |
| **Finanszírozás kiadások összesen:** | **28 057 064** |
| **KIADÁSOK ÖSSZESEN:** | **1 554 933 244** |

A 2023. évi költségvetési kiadások tervezett előirányzata 1 526 876 180 Ft**,** a finanszírozási kiadások előirányzata 28 057 064 Ft**, a kiadási fő összeg** **1 554 933 244 Ft** kiadással számoltunk, mely közel 1 %-kal magasabb az előző évinél.

A költségvetési kiadások konszolidált összegei tartalmazzák Bátaszék Város Önkormányzata, a Közös Önkormányzati Hivatal, valamint a Keresztély Gyula Könyvtár kiadásait is.

**A személyi juttatások előirányzata 205 810 000 Ft.**

A személyi juttatások keretében terveztük meg a rendszeres (munkabérek) és nem rendszeres egyéb kifizetéseket (közlekedési költségtérítés, cafetéria, bankszámlavezetési díj, jubileumi jutalom, megbízási díjak). 2023. január 1-től változott a minimálbér és a garantált bérminimum összege, így a minimálbér esetében a meghatározott bruttó 232 000 Ft-tal, a garantált bérminimum esetében pedig a bruttó 296 400 Ft-tal számoltunk.

Bátaszék Város Önkormányzatának létszáma változatlanul 2 fő. A IV. háziorvosi körzet feladat-ellátását 2021.01.01-től átmenetileg Bátaszék Város Önkormányzata vette át, ahol helyettesítő orvos látja el a feladatokat, és az asszisztens önkormányzati állományban van, egészségügyi szolgálati jogviszonyban. Bérnövekedéssel nem számoltunk, jelenleg a bér és járulékköltség 53%-át NEAK támogatás keretében megigényelhető. A másik dolgozó esetében bruttó 20 000 Ft béremelést terveztünk.

A Közös Önkormányzati Hivatalnál az előző évhez hasonlóan 30 fő közszolgálati tisztviselő foglalkoztatásával terveztünk, továbbá 1 fő 4 órás és 1 fő 5 órás Munka törvénykönyve alapján foglalkoztatott munkatárssal. Az előző évhez képest az álláshelyek száma nem változott. A 2023. évre a központi bérintézkedések vonzataként bruttó 20 000 Ft jövedelem-emelkedéssel számoltunk minden dolgozó esetében. Emellett bruttó 2 920 000 Ft összegű végkielégítés merül fel 1 fő esetében, jubileumi jutalom kifizetés 2 főt érint 1 351 900 Ft összeggel. Béren kívüli juttatásként a cafetéria juttatás szerepel, bruttó 250 000 Ft/fő összeggel, az előző évi mértékkel egyezően. A munkába járással kapcsolatos költségtérítést az előző évhez képest magasabb mértékkel szerepeltettük, tekintettel arra, hogy az előző évben az első félévig térítés mentes munkába járás igénybevételére volt lehetőség, mely megszűnt. Az egyéb költségtérítésekre (szemüveg, telefon, bankszámla), továbbá egyéb bér juttatásokra (egyéb szociális juttatás, betegszabadság, bérkompenzáció) az előző év előirányzata szerinti összeg került beállításra. A megbízási díjak előirányzatát a TOP pályázatból kifizethető összeggel növelten terveztük az előző évhez képest. .

A KÖH költségvetését az Együttes Testületi ülés támogatta.

Keresztély Gyula Városi Könyvtárnál a 2022. évben a két munkatárs foglalkoztatásához kapcsolódó személyi jellegű kiadások eredeti előirányzata 8 891 000 Ft volt, melyhez 1 160 000 Ft munkaadót terhelő járulék kapcsolódott. Az előző évben központi bérrendezés kertében sor került a kulturális ágazat bérfejlesztésére, mellyel összefüggően jelentkező többletforrás – 1 683 610 Ft - pályázat útján megigényelhető volt, ez évben beépítésre került a normatívába. A 2023. évben bruttó 20 000 Ft béremeléssel számolunk, melynek éves összege 480 000 Ft, a kapcsolódó járulék 62 400 Ft, összesen 542 400 Ft. Az egyéb bérjellegű juttatások az előző évi szinten kerülnek számbavételre, ezért a többletforrás igény 542 400 Ft járulékkal együtt.

Bátaszék Város Önkormányzata továbbra is két társulásban vesz részt gesztorként. A Mikrotérségi Óvoda és Bölcsőde Intézmény-fenntartó Társulás, valamint a Bátaszék és Környéke Önkormányzatainak Egészségügyi, Szociális és Gyermekjóléti Társulása. Mindkét Társulás a működésének lebonyolításához egy-egy intézményt tart fenn. (MOB és Gondozási Központ). A finanszírozásuk forrásaként állami támogatás, (melyet Bátaszék Város Önkormányzata igényel), valamint a társulásban részt vevő önkormányzatok létszám és feladatarányos hozzájárulásából történik. Ezen kívül az ESZGY az orvosi ügyeletre és a védőnői szolgálatra az NEAK finanszírozási rendszeréből is támogatásban részesülünk.

A MOBközalkalmazottjainak jóváhagyott álláshelyszáma a 14/2021. (VII.14.) TT határozat alapján 63,69 fő. A 2022.évi személyi juttatások és a hozzá kapcsolódó szociális hozzájárulási adó 294 961 e Ft. 2023-ban várhatóan 330 483 e Ft lesz, ami 35 522 e Ft-os növekedést mutat. 2023. január 1-től emelkedett a minimálbér, a garantált bérminimum, valamint óvodapedagógusoknál az ágazati pótlék 20%-ról 32%-ra. Bátaszék vonatkozásában 2022 évről 2023 évre 27 638 e Ft a változás az eredeti előirányzathoz képest, ami többletforrást igényel. Az egyéb nem rendszeres juttatásoknál a bankszámlavezetési díjak, a közlekedési költségtérítések, a magáncélú telefon használati díjak és a megbízási díjak szerepelnek.

A Társulás az általa fenntartott intézményeknél foglalkoztatott közalkalmazottak részére 2023. év során cafetéria - juttatást ez évben sem tud biztosítani. A Társulás 2022. évre jutalomalapot nem hoz létre a költségvetésében.

A Gondozási Központ munkatársai a közalkalmazotti törvény alapján kerülnek alkalmazásra. A közalkalmazotti bértábla fizetési fokozatai és osztályai szerinti alapilletmény besorolás a minimálbér és garantált bérminimum összegeivel azonosak még 20-30 éves munkaviszony elérése esetén is. Az előzőek alapján az itt dolgozó munkatársak többsége kiegészítésként ágazati pótlékban is részesül, de még így is jelentősen alacsonyabb a bérük a versenyszférához képest. A személyi juttatások között került betervezésre a 26 fő közalkalmazott rendszeres bére, a közlekedési költségtérítés, a bankszámlavezetési díjak, valamint az időszaki megbízási díjak. (A 8/2019.(XII.19) TT határozat értelmében 24,5 fő az álláshelyek száma, de a részmunkaidősök miatt 26 fővel került betöltésre az engedélyezett álláshely).

A Társulás az általa fenntartott intézményeknél foglalkoztatott közalkalmazottak részére a 2023. év során sem tud cafetéria – juttatást biztosítani. A társulás 2022. évre jutalomalapot nem hoz létre a költségvetésében.

**Munkaadót terhelő járulékok és szociális hozzájárulási adó előirányzata 27 295 170 Ft.**

A személyi juttatások soron megjelenő összegek munkaadót terhelő járulékai és a szociális hozzájárulási adó összege ezen a soron került betervezésre a törvényi előírásoknak megfelelően. A 2022. évihez képest a mértéke nem változott, továbbra 13 %.

**A dologi kiadások előirányzata 212 486 845 Ft.**

A dologi kiadások tervezésénél általában 15% emeléssel számoltunk, az energia költségeket az éves becsült fogyasztás alapján az ismert, fix árakkal kalkuláltuk.

A költségvetésben jóváhagyásra javasolt városüzemeltetési dologi kiadások:

**Városüzemeltetés kiadások (dologi)**

1. külterületi csapv. víz. rendezés (kaszálás) 1.500 e Ft
2. utcabútorok *(kukák, biciklitárolók, padok)* 500 e Ft
3. egyéb városüz. feladatok *(anyag költségek pl. mart aszfalt, zúzott kő)* 3.000 e Ft
4. karácsonyi világítás *(fel és le szer., érintésvédelmi kiépítés a fákon )* 2.000 e Ft
5. közvill. hálózat üzemelt. szerződés 1.130 e Ft
6. hulladéklerakó monitoring 1.800 e Ft
7. főépítészi tevékenység 110.000\*12 1.320 e Ft
8. lakossági járda program 1.000 e Ft

**ÖSSZESEN: 12 250 e Ft**

**Ellátottak pénzbeli juttatásai előirányzat összege** 17 960 000 Ft az előző évi 12 399 243 Ft-tal szemben.

Részletesen a 18. melléklet tartalmazza az egyes juttatások jogcímeit.

Az egyéb működési célú kiadások előirányzata 895 844 286 Ft. Itt kellett betervezni azt a 23 951 645 Ft összegűszolidaritási hozzájárulást, melyet az állami támogatásoknál már csökkentő tételként említettünk.

Ezen kívül itt jelennek meg az egyéb működési célú ÁH-on belülre átadott összegek 597 023 168 Ft összegben. A *12. sz. melléklet* részletesen bemutatja ezeket az összegeket, melyek a két társulás – az ESZGY és a MOB részére átadásra kerülnek szociális és nevelési, étkezési, bölcsődei feladatok finanszírozására.

Szintén a 12. sz. mellékletben részletesen kimutattuk az Egyéb működési célú kiadásokat államháztartáson kívülre. Az itt megjelenő 237 644 000 Ft előirányzat szolgál 17 038 000 Ft összegben a kiemelt szervezetek támogatására, valamint az önkormányzat által alapított kft-k útján ellátott önkormányzati üzemeltetési feladatokra. A BÁT-KOM 2004 Kft. részére így 164 295 000 Ft kerül átadásra közfeladatellátásra. A Bátaszékért Marketing Kft. 47 751 000 Ft közfeladatellátási támogatásban részesül, további 1 700 000 Ft-ot vállalkozási szerződés keretében biztosítunk a kulturális feladatok ellátására.

 Tartalékok tervezésénél a céltartalékok közé kerültek be azok a fejlesztési és működési célok, melyek határozatokhoz, kifizetési kötelezettségekhez kapcsolódnak. (A táblázatot becsatoltuk, az illetve a 19. sz.melléklet szemlélteti.)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |  |
| --- | --- | --- | --- |
| **Határozat száma** | **Cél** | **Céltartalék** | **2023.** |
|   | Fejlesztési | Kóbor János, MÁV emléktábla | **1 000 000** |
|   | Fejlesztési | Széchenyi Program pénzeszköz elkülönítés | **2 497 964** |
|   | Fejlesztési | Külterületi utak elk. számla | **1 916 552** |
|   | Fejlesztési | Jótállási biztosíték MNP | **9 625 000** |
|   | **Fejlesztési** | **Fejlesztési céltartalék összesen:** | **15 039 516** |
|   | Működési | Egyensúlyi céltartalék | **4 685 957** |
|   | Működési | Tervezési költségekre céltartalék | **3 000 000** |
|   | Működési | Nem bátaszéki székhelyű civil szervezetek pályázható keretösszege | **500 000** |
|   | Működési | Szociális kiadások céltartaléka | **2 000 000** |
|   | Működési | 2023. évi közfoglakoztatási program önerő a 2022.év alapján | **2 000 000** |
|   | **Működési** | **Működési céltartalékok összesen:** | **11 746 957** |
|   |  | **Mindösszesen** | **27 225 473** |

 |  |  |  |
|  |  |  |

Szintén a tartalékok között terveztünk be 10 000 000 Ft általános tartalékot, annak érdekében, hogy vis major helyzet esetén azonnal tudjunk a gazdasági eseményre reagálni.

Felhalmozási költségvetés kiadásai előirányzata összesen 157 563 979 Ft

Alapvetően a pályázatok összefüggő, folyamatban lévő beruházások kiadási vonzatai kerültek betervezésre, továbbá a már előző évben hozott testületi döntések forrásigényét szerepeltettük. A temető belső út VI. ütemére 1 millió Ft kiadással számoltunk, emellett kisebb fedezetigénnyel a könyvtár részére vásárolt könyvekre, a háziorvosi körzetben és a KÖH-nél számítógép beszerzésre illetve bővítésre tartalmaz fedezetet a rendelet-tervezet. (6.sz. melléklet.)

|  |
| --- |
| **Beruházási (felhalmozási) kiadások előirányzata beruházásonként** |
|

|  |
| --- |
| ***Forintban*** |

 |  |  |  |  |
|

|  |  |  |  |  |  |
| --- | --- | --- | --- | --- | --- |
| **Beruházás megnevezése** | **Teljes költség** | **Kivitelezés kezdési és befejezési éve** | **Felhasználás 2022. XII. 31-ig** | **2023. évi előirányzat** | **2023. utáni szükséglet** |
| **A** | **B** | **C** | **D** | **E** | **F=(B-D-E)** |
| VP6-7.2.1-20 Helyi piac fejlesztése | 148 492 297 | 2021-2023 | 8 560 800 | 139 931 497 |   |
| Egyéb gép, berendezés | 300 000 | 2023 |   | 300 000 |   |
| 140/2021 Ipari parkban lévő földárok nyomvonalának megvált. | 6 223 000 | 2023 |   | 6 223 000 |   |
| Közvilágítási lámpák cseréje IV. ütem  | 5 000 000 | 2023 |   | 5 000 000 |   |
| 11/2022 Közvilágítási lámpák cseréje III. ütem  | 5 000 000 | 2022-2023 | 2 533 518 | 2 466 482 |   |
| Temető belső út (VI. ütem)  | 1 000 000 | 2023 |   | 1 000 000 |   |
| KÖH egyéb gép, berendezés | 1 143 000 | 2023 |   | 1 143 000 |   |
| Könyvtár könyv beszerzés | 1 500 000 | 2023 |   | 1 500 000 |   |
| **ÖSSZESEN:** | **168 658 297** |  | **11 094 318** | **157 563 979** |  |

 |  |  |  |  |  |

A felújítási kiadások között az alábbi tételeket szerepeltettük:

|  |
| --- |
| **Felújítási kiadások előirányzata felújításonként** |
|  |  |  |  |  | ***Forintban*** |
| **Felújítás megnevezése** | **Teljes költség** | **Kivitelezés kezdési és befejezési éve** | **Felhasználás 2022. XII. 31-ig** | **2023. évi előirányzat** | **2023. utáni szükséglet**  |
| **A** | **B** | **C** | **D** | **E** | **F=(B-D-E)** |
| Hunyadi utca 2/A E/1 villamosrendszer felújítása | 1 800 000 | 2023 |   | 1 800 000 |   |
| Gárdonyi u. 1. - tetőszerkezet teljeskörű karb. | 3 000 000 | 2023 |   | 3 000 000 |   |
| Budai u. 56-58 - egy lakás villamoshálózat felújítás | 1 800 000 | 2023 |   | 1 800 000 |   |
| Svábhegy u. 1. közös vizesblokk kial. II. ütem | 500 000 | 2023 |   | 500 000 |   |
| Svábhegy u. 1. egy szükséglakás kial. II. ütem | 500 000 | 2023 |   | 500 000 |   |
| Baross u. 3.épület karbantartás | 200 000 | 2023 |   | 200 000 |   |
| Rendkívűli felújítási és karbantartási feladatok | 1 000 000 | 2023 |   | 1 000 000 |   |
| Ady utcai ingatlan tetőfelújításához  | 900 000 | 2023 |   | 900 000 |   |
| **ÖSSZESEN:** | **9 700 000** |  |  | **9 700 000** |  |

**A felhalmozási célú támogatások előirányzata** a Gondozási Központ részére biztosított segélyhívó telefon beszerzésére szolgáló 215 900 Ft-ot tartalmazza.

**Finanszírozási kiadásaink** között a MÁK által megelőlegezett 26 821 095 Ft összegű forrás visszafizetése szerepel, melyet az előző évben a januári bérek kifizetésére bocsátottak rendelkezésünkre, valamint a 2020-ban vásárolt gépkocsi lízing díja 1 235 969 Ft összegben.

**Az Áht. 24. § (4) bekezdése a) – d) pontjai által előírt mérlegek, kimutatások tartalmazzák**

1. az önkormányzat költségvetési mérlegét közgazdasági tagolásban (összes bevételét, kiadást),

2. előirányzat felhasználási tervét,

3. a többéves kihatással járó döntések számszerűsítését évenkénti bontásban és összesítve,

4. a közvetett támogatásokat (pl: adóelengedéseket, adókedvezményeket) tartalmazó kimutatást.

5. az Áht. 29/A. § szerinti tervszámoknak megfelelően a költségvetési évet követő három év tervezett előirányzatainak keretszámait főbb csoportokban, és a 29/A. § szerinti tervszámoktól történő esetleges eltérés indokait.

A tájékoztató mérlegeket, kimutatásokat az előterjesztés 13-17. mellékletei tartalmazzák.

**Tisztelt Képviselő-testület!**

Az államháztartásról szóló 2011. évi CXCV. törvény (a továbbiakban: Áht.) 29/A. §-ában foglaltak alapján a helyi önkormányzatok középtávú tervezési feladatainak végrehajtása keretében a Magyarország gazdasági stabilitásáról szóló 2011. évi CXCIV. törvény (a továbbiakban: Gst.) szerinti saját bevételek és adósságot keletkeztető ügyletek jóváhagyását is előterjesztem.

Az Áht. 29/A. §-a a következőket tartalmazza: „A helyi önkormányzat, a nemzetiségi önkormányzat és a társulás évente, legkésőbb a költségvetési rendelet, határozat elfogadásáig határozatban állapítja meg:

a) a Gst. 45. § (1) bekezdés a) pontjában kapott felhatalmazás alapján kiadott jogszabályban meghatározottak szerinti saját bevételeinek és

b) a Gst. 8. § (2) bekezdése szerinti adósságot keletkeztető ügyleteiből eredő fizetési kötelezettségeinek

a költségvetési évet követő három évre várható összegét.”

Az adósságot keletkeztető ügylet tekintetében a Gst. 8. § (2) bekezdése, 10.-10/F. §-a, valamint az adósságot keletkeztető ügyletekhez történő hozzájárulás részletes szabályairól szóló 353/2011. (XII. 30.) Korm. rendelet (a továbbiakban: Kormányrendelet) előírásait kell a határozat elfogadásánál figyelembe venni.

A Gst. 10. § (1) bekezdése a következőket tartalmazza: „Az önkormányzat érvényesen kizárólag a Kormány előzetes hozzájárulásával vállalhat a Polgári Törvénykönyv szerinti kezességet és garanciát, valamint köthet adósságot keletkeztető ügyletet.” A 10. § (3) bekezdés a)-d) pontja tartalmazza azokat a kivételi köröket is, amely esetben a Kormány hozzájárulása nem szükséges. Nincs szükség többek között a Kormány hozzájárulására az önkormányzat jogszabályon alapuló, kötelező kezesség-, illetve garanciavállalásához, a naptári éven belül lejáró adósságot keletkeztető ügyletéhez, a központi költségvetésből nyújtott európai uniós vagy más nemzetközi szervezettől az önkormányzat által elnyert, fejlesztési célú támogatás előfinanszírozásának biztosítására szolgáló esetben, vagy például, ha az önkormányzati többségi tulajdonban álló gazdasági társaság által a naptári éven belül keletkeztetett és lejáró futamidejű adósságot keletkeztető ügylethez kapcsolódik.

Feltétel az adósságot keletkeztető ügyletek jóváhagyásához, hogy az önkormányzat adósságot keletkeztető ügyletből származó tárgyévi fizetési kötelezettsége a futamidő végéig egyik évben sem haladhatja meg a saját bevételek 50 %-át.

A saját bevételek körét a Kormányrendelet rögzíti.

Bátaszék Város Önkormányzatának adósságot keletkeztető ügyletből eredő kötelezettsége a lízing kötelezettségen kívül nem áll fenn.

Az adósság-keletkeztetési szándékról az önkormányzatoknak az elfogadott határozat alapján tájékoztatási kötelezettsége áll fenn a Kormány felé.

A Testület a 2023. évre és az azt követő három évre adósságot keletkeztető ügylet lebonyolítását nem tervezi, emiatt a bemutatásra kerülő, 2024-2026. évi tervadatok az adósságot keletkeztető ügyletek tekintetében nulla Ft értékeket tartalmaznak.

Kérem a Testületet, hogy a jogszabályi előírásokra figyelemmel a határozati javaslatot fogadja el.

**Tisztelt Képviselő-testület!**

A jogalkotásról szóló 2010. évi CXXX. törvény (Jat.) 17. §-a alapján a költségvetési rendeletet előkészítő jegyző előzetes hatásvizsgálatot végzett, melyben felmérte a szabályozás várható következményeit.

A költségvetési rendelettervezet előzetes hatásvizsgálatának megállapításai a következők:

Társadalmi, gazdasági, hatások

A költségvetési rendeletben foglaltak végrehajtása elősegíti az önkormányzat Gazdasági Programjában és költségvetési koncepciójában a szociális rendszer fejlesztésére vonatkozó célok megvalósítását, a foglalkoztatás növelését.

A rendeletben foglaltak végrehajtásának gazdasági, költségvetési hatását az előterjesztés részletesen tartalmazza.

Környezeti és egészségügyi következmények

A költségvetési rendeletben foglaltak végrehajtása elősegíti a Gazdasági Programban meghatározott Környezetvédelmi Program megvalósulását.

A költségvetési rendeletben foglaltak végrehajtásának egészségügyi követelményei nincsenek.

Adminisztratív terheket befolyásoló hatások

A költségvetési rendeletben foglalt pénzügyi,- számviteli és szociális előírások végrehajtása a szakmai, ügyintézési és adminisztratív feladatok végrehajtásában többletfeladatokat jelent a költségvetési szervek számára.

A jogszabályok megalkotásának szükségessége, a jogalkotás elmaradásának várható következményei

A költségvetési rendelet megalkotását szükségessé teszi az Mötv. és az Áht. előírásai, melynek elmaradása törvényességi mulasztásnak számít, ami támogatás megvonásával jár.

A jogszabály alkalmazásához szükséges személyi, szervezeti, tárgyi és pénzügyi feltételek

A költségvetési rendelet alkalmazásához szükséges személyi, tárgyi, szervezeti és pénzügyi feltételek rendelkezésre állnak.

A rendelet-tervezet elkészítésénél figyelembe vettük a jogszabályszerkesztésről szóló 61/2009. (XII.14.) IRM rendelet előírásait.

**H a t á r o z a t i j a v a s l a t :**

**Bátaszék Város Önkormányzat saját bevételeiről és fizetési kötelezettségeiről szóló 2024-2026. évi középtávú terv elfogadására**

Bátaszék Város Önkormányzatának Képviselő-testülete *az államháztartásról szóló 2011. évi CXCV. törvény. 29/A. §-ában* foglaltakra figyelemmel a város saját bevételeinek és adósságot keletkeztető ügyleteiből eredő fizetési kötelezettségeinek 2024-2026. évi középtávú tervét a határozat 1. melléklete szerinti tartalommal jóváhagyja.

*Határidő:* Azonnal

*Felelős:* Dr. Bozsolik Róbert polgármester

*Határozatról értesül:* Bátaszéki KÖH pénzügyi iroda

 irattár

1. melléklet

|  |
| --- |
| **Bátaszék Város Önkormányzat adósságot keletkeztető ügyleteiből eredő fizetési kötelezettségeinek bemutatása** |
|  |  |  |  |  | ***Forintban!*** |
| **MEGNEVEZÉS** | **Sor-szám** | **Saját bevétel és adósságot keletkeztető ügyletből eredő fizetési kötelezettség összegei** | **ÖSSZESENF=(C+D+E)** |
|
| **2024.** | **2025.** | **2026.** |
| **A** | **B** | **C** | **D** | **E** | **F** |
| Helyi adóból és a települési adóból származó bevétel | 01 | 362 000 000 | 367 000 000 | 372 000 000 | **1 101 000 000** |
| Az önkormányzati vagyon és az önkormányzatot megillető vagyoni értékű jog értékesítéséből és hasznosításából származó bevétel | 02 | 20 000 000 | 25 000 000 | 30 000 000 | **75 000 000** |
| Osztalék, koncessziós díj és hozambevétel | 03 |   |   |   |  |
| Tárgyi eszköz és az immateriális jószág, részvény, részesedés, vállalat értékesítéséből vagy privatizációból származó bevétel | 04 | 2 000 000 | 3 000 000  | 4 000 000 | **9 000 000** |
| Bírság-, pótlék- és díjbevétel | 05 | 1 100 000 | 1 200 000 | 1 300 000 | **3 600 000** |
| Kezesség-, illetve garanciavállalással kapcsolatos megtérülés | 06 |   |   |   |  |
| **Saját bevételek (01+… .+06)** | **07** | **385 100 000** | **396 200 000** | **407 300 000** | **1 188 600 000** |
| **Saját bevételek (07 sor) 50%-a**  | **08** | **192 550 000** | **198 100 000** | **203 650 000** | **594 300 000** |
| Hitel, kölcsön felvétele, átvállalása a folyósítás,átvállalás napjától a végtörlesztés napjáig, és annak aktuális tőketartozása | 09 |   |   |   |  |
| A számvitelről szóló törvény (a továbbiakban: Szt.)szerinti hitelviszonyt megtestesítő értékpapír forgalomba hozatala a forgalomba hozatal napjától a beváltás napjáig, kamatozó értékpapír esetén annak névértéke, egyéb értékpapír esetén annak vételára | 10 |   |   |   |  |
| Váltó kibocsátása a kibocsátás napjától a beváltásnapjáig, és annak a váltóval kiváltott kötelezettséggel megegyező, kamatot nem tartalmazó értéke | 11 |   |   |   |  |
| Az Szt. szerint pénzügyi lízing lízingbevevői félkénttörténő megkötése a lízing futamideje alatt, és a lízingszerződésben kikötött tőkerész hátralévő összege | 12 | 214 353 |  |   | **214 353** |
| A visszavásárlási kötelezettség kikötésével megkötöttadásvételi szerződés eladói félként történő megkötése - ideértve az Szt. szerinti valódi penziós és óvadéki repóügyleteket is - a visszavásárlásig, és a kikötött visszavásárlási ár | 13 |   |   |   |  |
| A szerződésben kapott, legalább háromszázhatvanötnap időtartamú halasztott fizetés, részletfizetés, és a még ki nem fizetett ellenérték | 14 |   |   |   |  |
| hitelintézetek által, származékos műveletek különbözeteként az Államadósság Kezelő Központ Zrt.-nél (a továbbiakban: ÁKK Zrt.) elhelyezett fedezeti betétek, és azok összege | 15 |   |   |   |  |
| **Fizetési kötelezettség (09+…+15)** | **16** | **214 353** |  |  | **214 353** |
| **Fizetési kötelezettséggel csökkentett saját bevétel (08-16)** | **17** | **192 335 647** | **198 100 000** | **203 650 000** | **594 085 647** |